http://www.thaigov.go.th

วันนี้ (31 พฤษภาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง การปรับปรุงมาตรการภาษีเพื่อส่งเสริมการลงทุนในประเทศ

(ร่างพระราชกฤษฎีกาออกตามความในประมวลรัษฎากร ว่าด้วยการ

ยกเว้นรัษฎากร (ฉบับที่ ..) พ.ศ. ....)

2. เรื่อง ร่างพระราชบัญญัติหลักทรัพย์และตลาดหลักทรัพย์ (ฉบับที่ ..) พ.ศ. ...

3. เรื่อง ร่างพระราชบัญญัติมหาวิทยาลัยแม่โจ้ พ.ศ. ....

4. เรื่อง ร่างพระราชบัญญัติเครื่องมือแพทย์ (ฉบับที่ ..) พ.ศ. ....

5. เรื่อง ร่างพระราชบัญญัติประกอบรัฐธรรมนูญว่าด้วยการป้องกันและปราบปราม

การทุจริต (ฉบับที่ ..) พ.ศ. ....

6. เรื่อง การนำพระราชบัญญัติระเบียบข้าราชการพลเรือน พ.ศ. 2551 ในเรื่องเกี่ยวกับ วินัยการดำเนินการทางวินัย มาบังคับใช้กับข้าราชการศาลยุติธรรม

7. เรื่อง ร่างกฎกระทรวงกำหนดหน้าที่และความรับผิดชอบของผู้ออกแบบ ผู้ควบคุมงาน ผู้ดำเนินการ ผู้ครอบครองอาคาร และเจ้าของอาคาร ตามกฎหมายว่าด้วยการ ควบคุมอาคาร พ.ศ. ....

8. เรื่อง ร่างระเบียบสำนักนายกรัฐมนตรีว่าด้วยคุณสมบัติ การแต่งตั้ง การปฏิบัติหน้าที่ และการกำกับดูแลการปฏิบัติหน้าที่ของพนักงานเจ้าหน้าที่ตามพระราชบัญญัติ ป้องกันและปราบปรามการฟอกเงิน พ.ศ. 2542 (ฉบับที่ ..) พ.ศ. ....

9. เรื่อง ร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคน ต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. ....

10. เรื่อง ร่างกฎกระทรวงว่าด้วยกิจการกำลังพลสำรอง พ.ศ. ....

11. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติ พระบาทสมเด็จพระปรมินทรมหาภูมิพลอดุลยเดช เนื่องในโอกาสการจัดงานฉลอง สิริราชสมบัติ 70 ปี พ.ศ. ....

|  |
| --- |
| **เศรษฐกิจ – สังคม** |

**12. เรื่อง ขอความเห็นชอบให้ข้าราชการลาเข้าร่วมโครงการบรรพชาอุปสมบทหมู่เฉลิม**

**พระเกียรติพระบาทสมเด็จพระเจ้าอยู่หัว เนื่องในโอกาสมหามงคลเสด็จเถลิง**

**ถวัลยราชสมบัติครบ** 70 **ปี** 9 **มิถุนายน** 2559 **และเฉลิมพระเกียรติสมเด็จ**

**พระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา**  7 **รอบ** 12 **สิงหาคม** 2559 **โดยไม่ถือเป็นวันลา**

**13. เรื่อง การลดหย่อนค่าธรรมเนียมในการจดทะเบียนสิทธิและนิติกรรมในการปฏิรูปที่ดิน เพื่อเกษตรกรรม**

**14. เรื่อง นโยบาย ยุทธศาสตร์ และแผนแม่บทการส่งเสริมและพัฒนากีฬาอาชีพ**

**พ.ศ. 2558 – 2562**

**15. เรื่อง มาตรการช่วยเหลือเกษตรกร ปีการผลิต 2559/60 ด้านการผลิต**

**16. เรื่อง ขออนุมัติขยายระยะเวลาดำเนินโครงการบูรณาการตามมาตรการช่วยเหลือ เกษตรกรที่ได้รับผลกระทบจากภัยแล้งปี 2558/59**

**17. เรื่อง ขอเงินงบกลางช่วยเหลือเกษตรกรผู้ประสบภัยฝนแล้งด้านพืช (ช่วงภัย**

**เดือนพฤษภาคมถึงเดือนกันยายน 2558)**

|  |
| --- |
| **ต่างประเทศ** |

18. เรื่อง การปรับปรุงแก้ไขภาคผนวก 4 และ 8 ของความตกลงการค้าสินค้าอาเซียน

19. เรื่อง การเข้าร่วมโครงการ The ratification and early implementation of the Minamata Convention on Mercury

20. เรื่อง ร่างบันทึกความเข้าใจระหว่างสำนักงานคณะกรรมการป้องกันและปราบปรามยา เสพติดแห่งราชอาณาจักรไทยและคณะกรรมการยาเสพติดแห่งชาติแห่ง สาธารณรัฐอินโดนีเซียว่าด้วยความร่วมมือในการควบคุมยาเสพติด วัตถุออกฤทธิ์ ต่อจิตและประสาท สารตั้งต้น และเคมีภัณฑ์ และการใช้ยาในทางที่ผิด

21. เรื่อง การแลกเปลี่ยนหนังสือและการจัดทำความตกลงโครงการ ASEAN Secretariat Post 2015-Institutional Strengthening and Capacity Development (2016-2018)

22. เรื่อง ขออนุมัติจัดทำบันทึกช่วยจำระหว่างราชอาณาจักรไทยกับองค์การว่าด้วยความ มั่นคงและความร่วมมือในยุโรปเพื่อจัดการประชุม 2016 OSCE Asian Conference

|  |
| --- |
| **แต่งตั้ง** |

23. เรื่อง การแต่งตั้งกงสุลกิตติมศักดิ์ และการปรับเขตกงสุลของสถานกงสุลกิตติมศักดิ์

ณ นครฮัมบูร์ก สหพันธ์สาธารณรัฐเยอรมนี (กระทรวงการต่างประเทศ)

24. เรื่อง การขออนุมัติเปิดสถานกงสุลกิตติมศักดิ์และแต่งตั้งกงสุลกิตติมศักดิ์

ณ กรุงเบลเกรด สาธารณรัฐเซอร์เบีย(กระทรวงการต่างประเทศ)

25. เรื่อง การแต่งตั้งกงสุลใหญ่เครือรัฐออสเตรเลีย ณ จังหวัดภูเก็ต (กระทรวงการ ต่างประเทศ)

26. เรื่อง รัฐบาลราชอาณาจักรเดนมาร์กเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

27. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงมหาดไทย)

28. เรื่อง การแต่งตั้งกรรมการผู้ทรงคุณวุฒิในคณะกรรมการบรรษัทตลาดรองสินเชื่อ

ที่อยู่อาศัย

29. เรื่อง แต่งตั้งเลขาธิการสำนักงานคณะกรรมการนโยบายวิทยาศาสตร์ เทคโนโลยีและ นวัตกรรมแห่งชาติ

30. เรื่อง การแต่งตั้งประธานกรรมการในคณะกรรมการบริหารสถาบันวัคซีนแห่งชาติ

31. เรื่อง การแต่งตั้งข้าราชการพลเรือนสามัญให้ดำรงตำแหน่งที่ปรึกษานายกรัฐมนตรีฝ่าย ข้าราชการประจำด้านยุทธศาสตร์และการวางแผน (นักวิเคราะห์นโยบายและแผน ทรงคุณวุฒิ)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง การปรับปรุงมาตรการภาษีเพื่อส่งเสริมการลงทุนในประเทศ (ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....)**

คณะรัฐมนตรีมีมติเห็นชอบการปรับปรุงมาตรการภาษีเพื่อส่งเสริมการลงทุนในประเทศ และอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

กค. เสนอว่า ตามที่รัฐบาลมีนโยบายส่งเสริมการลงทุนในประเทศโดยได้ออกพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) พ.ศ. 2559 ซึ่งมีผลใช้บังคับแล้ว ให้ยกเว้นภาษีเงินได้ให้แก่บริษัทหรือห้างหุ้นส่วนนิติบุคคลสำหรับเงินได้ที่ได้จ่ายไปเป็นค่าใช้จ่ายตามมาตรา 65 ตรี (5) แห่งประมวลรัษฎากรเพื่อการลงทุนในทรัพย์สินบางกรณี ทั้งนี้ สำหรับรายจ่ายที่ได้จ่ายไประหว่างวันที่ 3 พฤศจิกายน 2558 ถึงวันที่ 31 ธันวาคม 2559 **และต้องได้ทรัพย์สินนั้นมาและอยู่ในสภาพพร้อมใช้การได้ตามประสงค์ภายในวันที่ 31 ธันวาคม 2559 ซึ่งทรัพย์สินดังกล่าวรวมถึงเครื่องจักรและอาคารถาวรขนาดใหญ่ด้วย** แต่เนื่องจากการลงทุนในทรัพย์สินประเภทเครื่องจักรจำเป็นต้องมีการติดตั้งก่อนที่จะพร้อมใช้งาน ซึ่งหากเป็นเครื่องจักรขนาดใหญ่อาจติดตั้งไม่แล้วเสร็จภายในระยะเวลาที่พระราชกฤษฎีกาดังกล่าวกำหนด ขณะที่การลงทุนในทรัพย์สินประเภทอาคารถาวรจำเป็นต้องมีการออกแบบ การจัดทำแบบแปลนและแบบแสดงรายการ ปริมาณงานและราคา การจัดหาผู้ควบคุมงานก่อสร้างและผู้รับเหมางานก่อสร้าง รวมทั้งการขออนุญาตก่อสร้าง ซึ่งใช้ระยะเวลานานพอสมควรและหากเป็นอาคารถาวรขนาดใหญ่อาจก่อสร้างไม่แล้วเสร็จภายในระยะเวลาที่พระราชกฤษฎีกากำหนดเช่นกัน จึงเห็นควรปรับปรุงการยกเว้นภาษีเงินได้ที่ได้จ่ายไปเป็นค่าใช้จ่ายตามมาตรา 65 ตรี (5) แห่งประมวลรัษฎากรเพื่อการลงทุนในเครื่องจักรและอาคารถาวร ทั้งนี้ สำหรับรายจ่ายที่ได้จ่ายไประหว่างวันที่ 3 พฤศจิกายน 2558 ถึงวันที่ 31 ธันวาคม 2559 โดยเครื่องจักรและอาคารถาวรไม่ต้องได้มาและอยู่ในสภาพพร้อมใช้การได้ตามประสงค์ภายในวันที่ 31 ธันวาคม 2559 จึงได้เสนอร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... มาเพื่อดำเนินการ

**สาระสำคัญของร่างพระราชกฤษฎีกา**

ปรับปรุงพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) พ.ศ. 2559 จากต้องได้เครื่องจักรหรืออาคารถาวรนั้นมาและอยู่ในสภาพร้อมใช้การได้ตามประสงค์ภายในวันที่ 31 ธันวาคม 2559 **เป็นไม่จำเป็นต้องได้เครื่องจักรหรืออาคารถาวรนั้นมาและอยู่ในสภาพพร้อมใช้การได้ตามประสงค์ภายในวันที่ 31 ธันวาคม 2559**

**2. เรื่อง ร่างพระราชบัญญัติหลักทรัพย์และตลาดหลักทรัพย์ (ฉบับที่ ..) พ.ศ. ...**

          คณะรัฐมนตรีมีมติเห็นชอบร่างพระราชบัญญัติหลักทรัพย์และตลาดหลักทรัพย์ (ฉบับที่ ..) พ.ศ. ... ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

          แก้ไขเพิ่มเติมพระราชบัญญัติหลักทรัพย์และตลาดหลักทรัพย์ พ.ศ.2535 โดยมีสาระสำคัญสรุปได้ดังนี้

          1. กำหนดให้กรรมการ ก.ล.ต. และกรรมการกำกับตลาดทุนเท่าที่เหลืออยู่ปฏิบัติหน้าที่ต่อไปได้ ในระหว่างที่ยังมิได้แต่งตั้งกรรมการผู้ทรงคุณวุฒิในแต่ละคณะขึ้นใหม่

          2. กำหนดให้บุคคลอื่นที่มิใช่บริษัทที่ออกหลักทรัพย์อาจยื่นคำขออนุญาตเสนอขายหลักทรัพย์ที่ออกใหม่บางประเภทได้ ตลอดจนกำหนดให้บุคคลอื่นนั้นมีหน้าที่ในการเปิดเผยข้อมูลและมีหน้าที่ที่ต้องปฏิบัติภายหลังจากการได้รับอนุญาตเช่นเดียวกับบริษัทที่ออกหลักทรัพย์

          3. กำหนดให้บริษัทที่จัดตั้งขึ้นตามกฎหมายต่างประเทศที่มีมาตรฐานในการคุ้มครองผู้ลงทุนเช่นเดียวกับที่คณะกรรมการ ก.ล.ต. ประกาศกำหนดอาจได้รับยกเว้นการปฏิบัติหรือปฏิบัติแตกต่างไปจากหลักเกณฑ์และวิธีการตามพระราชบัญญัตินี้ได้

          4. กำหนดให้นำบทบัญญัติเกี่ยวกับการจัดทำทะเบียนและการโอนที่ใช้บังคับกับบริษัทที่ออกหุ้นกู้ ใบสำคัญแสดงสิทธิที่จะซื้อหุ้น หรือใบสำคัญแสดงสิทธิที่จะซื้อหุ้นกู้มาใช้บังคับแก่การจัดทำทะเบียนและการโอนหลักทรัพย์อื่นใดที่คณะกรรมการ ก.ล.ต. ประกาศกำหนดตามมาตรา 33 ด้วยโดยอนุโลม และให้คณะกรรมการ ก.ล.ต. มีอำนาจประกาศกำหนดหลักเกณฑ์ เงื่อนไข และวิธีการในการจัดทำทะเบียนและการโอนหลักทรัพย์ดังกล่าวให้แตกต่างจากกรณีทั่วไป เพื่อให้เหมาะสมกับลักษณะของหลักทรัพย์ที่จะเกิดขึ้นในอนาคต

          5. กำหนดให้อำนาจของคณะกรรมการกำกับตลาดทุนในการออกประกาศเพื่อผ่อนผัน หรือยกเว้นการจัดทำหรือส่งข้อมูลของบริษัทที่ออกหลักทรัพย์บางกรณี

          6. กำหนดให้กรรมการ ผู้จัดการ ผู้ดำรงตำแหน่งบริหาร และผู้สอบบัญชีของบริษัทที่ออกหลักทรัพย์ มีหน้าที่จัดทำและเปิดเผยรายงานการถือและการเปลี่ยนแปลงการถือหลักทรัพย์และสัญญาซื้อขายล่วงหน้าของตน คู่สมรสหรือผู้ที่อยู่กินด้วยกันฉันสามีภริยาและบุตรที่ยังไม่บรรลุนิติภาวะ ต่อสำนักงาน ก.ล.ต. ตามหลักเกณฑ์และวิธีการที่สำนักงาน ก.ล.ต. ประกาศกำหนด

                   กำหนดให้บริษัทหลักทรัพย์สามารถลงทุนในหรือมีไว้ซึ่งหน่วยลงทุนของกองทุนรวมอื่นที่บริษัทหลักทรัพย์เดียวกันนั้นเป็นผู้รับผิดชอบในการดำเนินการได้ต่อเมื่อได้ระบุไว้โดยชัดแจ้งในโครงการจัดการกองทุนรวมที่ได้รับอนุมัติและในหนังสือชี้ชวน และได้ปฏิบัติตามหลักเกณฑ์ เงื่อนไข และวิธีการที่สำนักงาน ก.ล.ต. ประกาศกำหนด

          7. แก้ไขเพิ่มเติมบทบัญญัติในส่วนที่ 1 การป้องกันการกระทำอันไม่เป็นธรรมเกี่ยวกับการซื้อขายหลักทรัพย์ ของหมวด 8 การกระทำอันไม่เป็นธรรมเกี่ยวกับการซื้อขายหลักทรัพย์และการเข้าถือหลักทรัพย์เพื่อครอบงำกิจการ โดยกำหนดห้ามมิให้กระทำการที่มีลักษณะเป็นการกระทำอันไม่เป็นธรรมเกี่ยวกับการซื้อขายหลักทรัพย์ และกำหนดบทสันนิษฐานในกรณีต่าง ๆ ที่เกี่ยวกับการกระทำอันไม่เป็นธรรมเกี่ยวกับการซื้อขายหลักทรัพย์เพื่อประโยชน์ในการพิสูจน์ความผิดและเอาตัวผู้กระทำความผิดมาลงโทษได้

          8. กำหนดให้พยานหลักฐานที่ได้มาตามความร่วมมือระหว่างหน่วยงานต่างประเทศกับสำนักงาน ก.ล.ต. ใช้อ้างเป็นพยานหลักฐานในการดำเนินคดีทั้งปวงได้และกำหนดให้พนักงานสอบสวนอาจนำข้อมูล ข้อเท็จจริง เอกสาร และหลักฐานต่าง ๆ ที่สำนักงาน ก.ล.ต.ส่งมอบในการกล่าวโทษผู้กระทำความผิด มาเป็นส่วนหนึ่งของการสอบสวนคดีอาญาได้

          9. แก้ไขเพิ่มเติมบทกำหนดโทษทางอาญา เพื่อให้มีความเหมาะสมและรองรับการกระทำความผิดที่เกี่ยวกับหลักทรัพย์ตามที่กำหนดขึ้นใหม่ และแก้ไขเพิ่มเติมบทบัญญัติต่าง ๆ ที่กำหนดบทสันนิษฐานความรับผิดทางอาญาของผู้บริหารนิติบุคคล เพื่อให้สอดคล้องกับคำวินิจฉัยของศาลรัฐธรรมนูญ

          10. กำหนดเพิ่มหลักเกณฑ์เกี่ยวกับมาตรการลงโทษทางแพ่งเพื่อนำมาใช้บังคับกับผู้กระทำความผิดที่เกี่ยวกับหลักทรัพย์ในบางกรณี

          11. กำหนดให้บริษัทที่ออกหลักทรัพย์ที่มีหลักทรัพย์ซื้อขายกันอยู่ในตลาดหลักทรัพย์ในวันที่พระราชบัญญัติหลักทรัพย์และตลาดหลักทรัพย์ พ.ศ.2535 ใช้บังคับ เป็นบริษัทที่ออกหลักทรัพย์ตามมาตรา 33 โดยมีหน้าที่และความรับผิดชอบเช่นเดียวกับบริษัทที่ออกหลักทรัพย์พระราชบัญญัติดังกล่าว

**3. เรื่อง ร่างพระราชบัญญัติมหาวิทยาลัยแม่โจ้ พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติมหาวิทยาลัยแม่โจ้ พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติฯ**

1. กำหนดให้ปรับเปลี่ยนมหาวิทยาลัยแม่โจ้จากมหาวิทยาลัยที่เป็นส่วนราชการ เป็นมหาวิทยาลัยในกำกับของรัฐที่ไม่เป็นส่วนราชการตามกฎหมายว่าด้วยระเบียบการบริหารราชการแผ่นดินและกฎหมายว่าด้วยการปรับปรุงกระทรวง ทบวง กรม และไม่เป็นรัฐวิสาหกิจตามกฎหมายว่าด้วยวิธีการงบประมาณและกฎหมายอื่นแต่อยู่ในกำกับของรัฐบาล

2. กำหนดให้กิจการของมหาวิทยาลัยไม่อยู่ภายใต้บังคับแห่งกฎหมายว่าด้วยการคุ้มครองแรงงานและกฎหมายว่าด้วยแรงงานสัมพันธ์ แต่พนักงานมหาวิทยาลัยต้องได้รับการคุ้มครองและประโยชน์ตอบแทนไม่น้อยกว่าที่กำหนดในกฎหมายว่าด้วยการคุ้มครองแรงงาน

3. กำหนดให้มหาวิทยาลัยมีอำนาจในการซื้อ ขาย สร้าง จัดหา โอน รับโอน เช่า ให้เช่า เช่าชื้อ ให้เช่าซื้อ แลกเปลี่ยน จำหน่าย ทำนิติกรรมใด ๆ ตลอดจนถือกรรมสิทธิ์ มีสิทธิครอบครอง มีสิทธิในทรัพย์สินทางปัญญา หรือมีทรัพยสิทธิต่าง ๆ ในทรัพย์สิน และจำหน่ายสังหาริมทรัพย์หรืออสังหาริมทรัพย์ทั้งภายในและภายนอกราชอาณาจักร รวมทั้งรับเงินหรือทรัพย์สินที่มีผู้อุทิศให้ และมหาวิทยาลัยสามารถกู้ยืมเงิน และให้กู้ยืมเงินโดยมีหลักประกันด้วยบุคคล หรือทรัพย์สิน และร่วมลงทุนหรือลงทุน ทั้งนี้ เพื่อประโยชน์แก่กิจการของมหาวิทยาลัย นอกจากนี้ สามารถกำหนดค่าตอบแทนหรือค่าตอบแทนพิเศษ รวมทั้งสวัสดิการ สิทธิประโยชน์และประโยชน์อย่างอื่นให้แก่พนักงานมหาวิทยาลัย ทั้งนี้ ตามหลักเกณฑ์ วิธีการ และเงื่อนไขที่กำหนดในข้อบังคับของมหาวิทยาลัย ตลอดจนสามารถปกครอง ดูแล บำรุงรักษา จัดการ ใช้และจัดหาประโยชน์จากทรัพย์สินของมหาวิทยาลัย และที่ราชพัสดุตามกฎหมายว่าด้วยที่ราชพัสดุ

4. กำหนดให้รายได้ของมหาวิทยาลัยไม่เป็นรายได้ที่ต้องนำส่งกระทรวงการคลังตามกฎหมายว่าด้วยเงินคงคลังและกฎหมายว่าด้วยวิธีการงบประมาณ

5. กำหนดให้บรรดาอสังหาริมทรัพย์ที่มหาวิทยาลัยได้มาจากการให้ หรือซื้อด้วยเงินรายได้ของมหาวิทยาลัย หรือแลกเปลี่ยนกับทรัพย์สินของมหาวิทยาลัยหรือได้มาโดยวิธีอื่น ไม่ถือเป็นที่ราชพัสดุและให้เป็นกรรมสิทธิ์ของมหาวิทยาลัย

6. กำหนดให้ทรัพย์สินของมหาวิทยาลัยที่ใช้เพื่อประโยชน์ตามวัตถุประสงค์ของมหาวิทยาลัยไม่อยู่ในความรับผิดชอบแห่งการบังคับคดีทั้งปวง รวมทั้งการบังคับทางปกครอง และบุคคลใดจะยกอายุความหรือระยะเวลาในการครอบครองขึ้นเป็นข้อต่อสู้กับมหาวิทยาลัยในเรื่องทรัพย์สินของมหาวิทยาลัยมิได้

7. กำหนดให้มีอธิการบดีเป็นผู้บังคับบัญชาสูงสุด และรับผิดชอบการบริหารงานของมหาวิทยาลัย กำหนดวาระดำรงตำแหน่ง การพ้นจากตำแหน่ง คุณสมบัติ ลักษณะต้องห้าม และให้มีอำนาจหน้าที่ตามที่กำหนด

8. กำหนดหลักเกณฑ์และวิธีการประกันคุณภาพการศึกษาและการประเมินการดำเนินงานของมหาวิทยาลัย

**4. เรื่อง ร่างพระราชบัญญัติเครื่องมือแพทย์ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติเครื่องมือแพทย์ (ฉบับที่ ..) พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณารวมกับร่างพระราชบัญญัติเครื่องมือแพทย์ (ฉบับที่..) พ.ศ. .... ที่อยู่ระหว่างการตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป ทั้งนี้ ให้กระทรวงสาธารณสุขรับความเห็นของสำนักเลขาธิการคณะรัฐมนตรีไปพิจารณาดำเนินการต่อไป

**สาระสำคัญของร่างพระราชบัญญัติ**

แก้ไขเพิ่มเติมอัตราค่าธรรมเนียมท้ายพระราชบัญญัติเครื่องมือแพทย์ พ.ศ. 2551 โดยมีรายละเอียดดังนี้

|  |  |  |  |  |
| --- | --- | --- | --- | --- |
| **อัตราค่าธรรมเนียมท้ายพระราชบัญญัติเครื่องมือแพทย์ พ.ศ. 2551** | | **อัตราค่าธรรมเนียมท้าย**  **ร่างพระราชบัญญัติเครื่องมือแพทย์ (ฉบับที่ ..) พ.ศ. ....** | | |
| **ลักษณะใบอนุญาต** | **อัตราปัจจุบัน**  **(ฉบับละ : บาท)** | **ลักษณะใบอนุญาต** | **อัตราใหม่ (ฉบับละ : บาท)** | |
| 1. ใบจดทะเบียนสถานประกอบการ | 1,000 | 1. **ใบจดทะเบียนสถานประกอบการผลิต** | **10,000** | |
| - | - | (1/1) **ใบจดทะเบียนสถานประกอบการนำเข้า** | **20,000** | |
| 2. ใบอนุญาตผลิตเครื่องมือแพทย์ | 100,000 | -คงเดิม- | | |
| 3. ใบอนุญาตนำเข้าเครื่องมือแพทย์ | 200,000 | -คงเดิม- | | |
| 4. ใบอนุญาตขายเครื่องมือแพทย์ | 10,000 | -คงเดิม- | | |
| 5. ใบอนุญาตโฆษณาเครื่องมือแพทย์ | 10,000 | -คงเดิม- | | |
| 6. ใบแจ้งรายละเอียดผลิตเครื่องมือแพทย์ | 50,000 | -คงเดิม- | | |
| 7. ใบแจ้งรายละเอียดนำเข้าเครื่องมือแพทย์ | 100,000 | -คงเดิม- | | |
| - | - | (7/1) **ใบรับจดแจ้งผลิตเครื่องมือแพทย์** | | **5,000** |
| - | - | (7/2) **ใบรับจดแจ้งนำเข้าเครื่องมือแพทย์** | | **10,000** |
| 8. หนังสือรับรอง | 2,000 | 8. **หนังสือรับรอง** | | **5,000** |
| 9. ใบรับรองการประเมินเครื่องมือแพทย์ตามมาตรา 22 | 2,000 | -คงเดิม- | | |
| 10. ใบแทนใบจดทะเบียนสถานประกอบการ ใบแทนใบอนุญาต ใบแทนใบรับแจ้งรายละเอียด ใบแทบใบรับรองการประเมินเครื่องมือแพทย์ตามมาตรา 22 และใบแทนหนังสือรับรอง | 500 | -คงเดิม- | | |
| 11. คำขอจดทะเบียนสถานประกอบการ | 100 | -คงเดิม- | | |
| 12. คำขออนุญาต | 1,000 | -คงเดิม- | | |
| 13. คำขอแจ้งรายการละเอียด | 500 | 13. **คำขอแจ้งรายละเอียด** | | **1,000** |
| - | - | (13/1) **คำขอจดแจ้งผลิตเครื่องมือแพทย์** | | **1,000** |
| - | - | (13/2) **คำขอจดแจ้งนำเข้าเครื่องมือแพทย์** | | **2,000** |
| 14. คำขอย้ายหรือเปลี่ยนแปลงสถานที่ผลิต นำเข้า ขาย หรือสถานที่เก็บรักษาเครื่องมือแพทย์ | 1,000 | -คงเดิม- | | |
| 15. คำขอแก้ไขเปลี่ยนแปลงรายการในใบจดทะเบียนสถานประกอบการ | 100 | -คงเดิม- | | |
| 16. คำขอแก้ไขเปลี่ยนแปลงรายการในใบอนุญาต หรือรายการอื่น ๆ ที่ได้รับอนุญาต | 1,000 | -คงเดิม- | | |
| 17. คำขอแก้ไขเปลี่ยนแปลงรายการในใบรับแจ้งรายการละเอียด หรือรายการอื่น ๆ ที่ได้รับแจ้งรายการละเอียด | 500 | -คงเดิม- | | |
| - | - | (17/1) **คำขอต่ออายุใบรับจดแจ้งผลิตเครื่องมือแพทย์** | | **1,000** |
| - | - | (17/2) **คำขอต่ออายุใบรับจดแจ้งนำเข้าเครื่องมือแพทย์** | | **2,000** |
| 18. การต่ออายุใบจดทะเบียนสถานประกอบการเท่ากับค่าธรรมเนียมใบจดทะเบียนสถานประกอบการประเภทนั้น ๆ แต่ละฉบับ | | -คงเดิม- | | |
| 19. การต่ออายุใบอนุญาตเท่ากับค่าธรรมเนียมใบอนุญาตประเภทนั้น ๆ แต่ละฉบับ | | -คงเดิม- | | |
| 20. การต่ออายุใบรับแจ้งรายการละเอียดเท่ากับค่าธรรมเนียมใบรับแจ้งรายการละเอียดประเภทนั้น ๆ แต่ละฉบับ | | -คงเดิม- | | |
| - | - | (20/1) **การต่ออายุใบรับจดแจ้งผลิต** | | **1,000** |
| - | - | (20/2) **การต่ออายุใบรับจดแจ้งนำเข้า** | | **2,000** |
| 21. คำขออื่น ๆ | 1,000 | -คงเดิม- | | |

**5. เรื่อง ร่างพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต (ฉบับที่ ..) พ.ศ. .... ตามที่คณะกรรมการ ป.ป.ช. เสนอ และให้ส่งสำนักงานคณะกรรมการกฤษฎีกาตรวจพิจารณาแล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. แก้ไขเพิ่มเติมบทนิยามคำว่า “พนักงานไต่สวน” โดยแก้ไขคุณสมบัติของพนักงานไต่สวน จากเดิมที่แต่งตั้งจากพนักงานเจ้าหน้าที่ซึ่งดำรงตำแหน่งระดับชำนาญการหรือเทียบเท่าขึ้นไปเป็นแต่งตั้งจากพนักงานเจ้าหน้าที่ในสาขากระบวนการยุติธรรมที่ผ่านการอบรมตามหลักสูตรที่คณะกรรมการ ป.ป.ช. กำหนด

2. แก้ไขเพิ่มเติมให้คณะกรรมการ ป.ป.ช. มีอำนาจมอบหมายให้พนักงานไต่สวนเป็นผู้ดำเนินการแสวงหาข้อเท็จจริงและรวบรวมพยานหลักฐานเพื่อให้ได้ข้อเท็จจริงเพียงพอต่อการไต่สวนข้อเท็จจริง และกำหนดให้พนักงานไต่สวนที่ได้รับมอบหมายมีอำนาจตามมาตรา 25 (1) (2) และ (3) เช่น มีคำสั่งให้ข้าราชการ พนักงาน หรือลูกจ้างของหน่วยราชการ หน่วยงานของรัฐ รัฐวิสาหกิจหรือราชการส่วนท้องถิ่น ปฏิบัติการทั้งหลายอันจำเป็นแก่การปฏิบัติหน้าที่ของคณะกรรมการ ป.ป.ช. หรือเรียกเอกสารหรือหลักฐานที่เกี่ยวข้องจากบุคคลใด หรือเรียกบุคคลใดมาให้ถ้อยคำเพื่อประโยชน์แห่งการไต่สวนข้อเท็จจริง ขอให้ศาลออกหมายเพื่อเข้าไปในเคหสถาน สถานที่ทำการ มีหนังสือขอให้หน่วยราชการ หน่วยงานของรัฐ รัฐวิสาหกิจ ราชการส่วนท้องถิ่น หรือหน่วยงานเอกชนดำเนินการเพื่อประโยชน์แห่งการปฏิบัติหน้าที่ การไต่สวนข้อเท็จจริง หรือการวินิจฉัยชี้ขาดของคณะกรรมการ ป.ป.ช. เป็นต้น และมีอำนาจลงนามในหนังสือเพื่อดำเนินการให้เป็นไปตามอำนาจหน้าที่ของคณะกรรมการ ป.ป.ช. ตามมาตรา 27 แห่งพระราชบัญญัติประกอบรัฐธรรมนูญดังกล่าว

**6. เรื่อง การนำพระราชบัญญัติระเบียบข้าราชการพลเรือน พ.ศ. 2551 ในเรื่องเกี่ยวกับวินัยการดำเนินการทางวินัย มาบังคับใช้กับข้าราชการศาลยุติธรรม**

คณะรัฐมนตรีมีมติเห็นชอบตามที่สำนักงานศาลยุติธรรม (ศย.) เสนอ ให้ ศย. นำพระราชบัญญัติระเบียบข้าราชการพลเรือน พ.ศ. 2551 ในเรื่องเกี่ยวกับวินัยและการดำเนินการทางวินัย มาบังคับใช้กับข้าราชการศาลยุติธรรมโดยอนุโลม ทั้งนี้ ตั้งแต่วันที่ 1 มิถุนายน 2559 เป็นต้นไป และไม่นำพระราชบัญญัติระเบียบข้าราชการพลเรือน พ.ศ. 2551 ในเรื่องเกี่ยวกับการพิทักษ์ระบบคุณธรรม ได้แก่ การอุทธรณ์ การร้องทุกข์ และการคุ้มครองระบบคุณธรรมมาบังคับใช้ ทั้งนี้ ตามมติคณะกรรมการข้าราชการศาลยุติธรรม (ก.ศ.) ครั้งที่ 1/2559 เมื่อวันที่ 14 มกราคม 2559 และมติคณะกรรมการบริหารศาลยุติธรรม (ก.บ.ศ.) ครั้งที่ 7/2559 เมื่อวันที่ 11 เมษายน 2559

**7. เรื่อง ร่างกฎกระทรวงกำหนดหน้าที่และความรับผิดชอบของผู้ออกแบบ ผู้ควบคุมงาน ผู้ดำเนินการ ผู้ครอบครองอาคาร และเจ้าของอาคาร ตามกฎหมายว่าด้วยการควบคุมอาคาร พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดหน้าที่และความรับผิดชอบของผู้ออกแบบ ผู้ควบคุมงาน ผู้ดำเนินการ ผู้ครอบครองอาคาร และเจ้าของอาคาร ตามกฎหมายว่าด้วยการควบคุมอาคาร พ.ศ. .... ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วดำเนินการต่อไปได้ และให้กระทรวงมหาดไทยรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการด้วย

**สาระสำคัญของร่างกฎกระทรวง**

1. กำหนดบทนิยามคำว่า “งานถาวร” “งานชั่วคราว” “แบบแปลนตามสร้าง” “ผู้ควบคุมงาน”

“ผู้ดำเนินการ” และ “เจ้าของอาคาร”

1. กำหนดหน้าที่และความรับผิดชอบของผู้ออกแบบ ผู้ควบคุมงาน ผู้ดำเนินการ ผู้ครอบครอง

อาคาร และเจ้าของอาคาร

1. กำหนดให้ผู้ออกแบบ ผู้ควบคุมงาน ผู้ดำเนินการ ผู้ครอบครองอาคาร และเจ้าของอาคารมี

หน้าที่และความรับผิดชอบตามกฎหมายว่าด้วยการควบคุมอาคารและกฎหมายอื่นที่เกี่ยวข้อง

1. กำหนดหน้าที่และความรับผิดชอบของเจ้าของอาคารหรือผู้ครอบครองอาคารในขณะที่ใช้

อาคารกรณีที่เป็นอาคารชุมนุมคน อาคารสาธารณะที่เป็นอาคารขนาดใหญ่ อาคารสูงหรืออาคารขนาดใหญ่พิเศษ

1. กำหนดวันใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

และกำหนดบทเฉพาะกาล มิให้ใช้บังคับการก่อสร้างหรือดัดแปลงอาคารที่ได้รับใบอนุญาตหรือใบรับแจ้งตามมาตรา 39 ทวิ ก่อนวันที่กฎกระทรวงนี้ใช้บังคับ

**8. เรื่อง ร่างระเบียบสำนักนายกรัฐมนตรีว่าด้วยคุณสมบัติ การแต่งตั้ง การปฏิบัติหน้าที่และการกำกับดูแลการปฏิบัติหน้าที่ของพนักงานเจ้าหน้าที่ตามพระราชบัญญัติป้องกันและปราบปรามการฟอกเงิน พ.ศ. 2542 (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยคุณสมบัติ การแต่งตั้ง การปฏิบัติหน้าที่ และการกำกับดูแล การปฏิบัติหน้าที่ของพนักงานเจ้าหน้าที่ตามพระราชบัญญัติป้องกันและปราบปรามการฟอกเงิน พ.ศ. 2542 (ฉบับที่ ..) พ.ศ. .... ตามที่สำนักงานป้องกันและปราบปรามการฟอกเงินเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสำนักงาน ก.พ.ร. และสำนักงานตำรวจแห่งชาติไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบ**

แก้ไขเพิ่มเติมความใน (1) ของข้อ 4 แห่งระเบียบสำนักนายกรัฐมนตรีว่าด้วยคุณสมบัติ การแต่งตั้ง การปฏิบัติหน้าที่ และการกำกับดูแลการปฏิบัติหน้าที่ของพนักงานเจ้าหน้าที่ตามพระราชบัญญัติป้องกันและปราบปรามการฟอกเงิน พ.ศ. 2542 พ.ศ. 2546 ดังนี้

|  |  |
| --- | --- |
| **ระเบียบสำนักนายกรัฐมนตรี ว่าด้วยคุณสมบัติการแต่งตั้ง การปฏิบัติหน้าที่และกำกับดูแลการปฏิบัติหน้าที่ของพนักงานเจ้าหน้าที่ตามพระราชบัญญัติป้องกันและปราบปรามการฟอกเงิน พ.ศ. 2542 พ.ศ. 2546** | **ร่างระเบียบสำนักนายกรัฐมนตรี ว่าด้วยคุณสมบัติ**  **การแต่งตั้ง การปฏิบัติหน้าที่ และการกำกับดูแล**  **การปฏิบัติหน้าที่ของพนักงานเจ้าหน้าที่ตามพระราชบัญญัติป้องกันและปราบปรามการฟอกเงิน**  **พ.ศ. 2542 (ฉบับที่ ..) พ.ศ. ....** |
| ข้อ 4 พนักงานเจ้าหน้าที่ต้องมีคุณสมบัติอย่างหนึ่งอย่างใดดังต่อไปนี้   1. เป็นข้าราชการของสำนักงานซึ่งได้รับมอบหมาย   เป็นหนังสือจากเลขาธิการให้ปฏิบัติหน้าที่เกี่ยวกับการป้องกันหรือการปราบปรามการฟอกเงิน เพื่อประโยชน์ในการปฏิบัติการให้เป็นไปตามกฎหมายว่าด้วยการป้องกันและปราบปรามการฟอกเงิน | ข้อ 4 พนักงานเจ้าหน้าที่ต้องมีคุณสมบัติอย่างหนึ่งอย่างใดดังต่อไปนี้   1. เป็นข้าราชการหรือ**พนักงานราชการ**ของ   สำนักงานซึ่งได้รับมอบหมายเป็นหนังสือจากเลขาธิการให้ปฏิบัติหน้าที่เกี่ยวกับการป้องกันหรือการปราบปรามการฟอกเงิน เพื่อประโยชน์ในการปฏิบัติการให้เป็นไปตามกฎหมายว่าด้วยการป้องกันและปราบปรามการฟอกเงิน |

**9. เรื่อง ร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. ....**

คณะรัฐมนตรีมีมติอนุมัติในหลักการร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. .... ตามที่กระทรวงมหาดไทย (มท.) เสนอ และให้ส่งคณะกรรมการตรวจสอบร่างกฏหมายและร่างอนุบัญญัติที่เสนอคณะรัฐมนตรีตรวจพิจารณาแล้วดำเนินการต่อไป

**มท. เสนอว่า**

1. ได้มีประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. 2558 โดยกำหนดให้คนต่างด้าวที่มีสัญชาติของแต่ละประเทศซึ่งจะมีถิ่นที่อยู่ในราชอาณาจักร ประจำปี พ.ศ. 2558 ได้ ประเทศละจำนวนไม่เกิน 100 คน และคนต่างด้าวไร้สัญชาติ จำนวน 50 คน ซึ่งประกาศในราชกิจจานุเบกษา ฉบับประกาศและงานทั่วไป เล่ม 132 ตอนพิเศษ 103 ง วันที่ 19 พฤศจิกายน 2558

2. ปัจจุบันการเข้ามาอยู่ในประเทศไทยของชาวต่างชาตินับได้ว่ามีความสำคัญต่อสังคมไทยโดยมีเหตุผลที่ต้องการเข้ามามีถิ่นที่อยู่ถาวรในประเทศไทยหลายประการ เช่น เข้ามาเพื่อทำงาน เพื่อการลงทุน เพื่ออยู่กับครอบครัว คู่สมรส หรือบุตรที่อยู่ในประเทศไทย การสนับสนุนชาวต่างชาติที่มีความรู้ความสามารถเข้ามาดำเนินธุรกิจหรือลงทุนในประเทศไทยเป็นการสร้างความมั่นคงทางเศรษฐกิจให้กับประเทศไทยได้ประการหนึ่ง ทำให้เกิดการสร้างงานสร้างรายได้ เนื่องจากเศรษฐกิจไทยยังต้องการการลงทุนจากต่างประเทศ ดังนั้น เพื่อเป็นการดึงดูดการลงทุนเข้ามาสู่ประเทศไทย และสร้างความเชื่อมั่นให้กับชาวต่างชาติที่ต้องการเข้ามาลงทุน อีกทั้งเพื่อเป็นการส่งเสริมให้ครอบครัวมีความมั่นคงและอบอุ่น การให้ถิ่นที่อยู่ในราชอาณาจักรแก่คนต่างด้าวจึงเป็นปัจจัยหนึ่งที่จะสร้างความเชื่อมั่นให้กับชาวต่างชาติที่ต้องการเข้ามาอยู่ในประเทศไทยได้อย่างปลอดภัยและสะดวกสบาย มท. จึงเห็นควรประกาศกำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี 2559 ตามมาตรา 40 วรรคหนึ่ง แห่งพระราชบัญญัติคนเข้าเมือง พ.ศ. 2522 ที่บัญญัติให้รัฐมนตรีว่าการกระทรวงมหาดไทยโดยอนุมัติคณะรัฐมนตรีมีอำนาจประกาศในราชกิจจานุเบกษา กำหนดจำนวนคนต่างด้าวซึ่งจะมีถิ่นที่อยู่ในราชอาณาจักรเป็นรายปี แต่มิให้เกินประเทศละ 100 คนต่อปี และสำหรับคนต่างด้าวไร้สัญชาติมิให้เกิน 50 คนต่อปี และมาตรา 41 แห่งพระราชบัญญัติดังกล่าวที่บัญญัติให้คนต่างด้าวจะเข้ามามีถิ่นที่อยู่ในราชอาณาจักรมิได้ เว้นแต่จะได้รับอนุญาตจากคณะกรรมการพิจารณาคนเข้าเมืองและด้วยความเห็นชอบของรัฐมนตรีว่าการกระทรวงมหาดไทย ประกอบกับมาตรา 5 วรรคหนึ่ง แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87 / 2557 เรื่อง การแก้ไขเพิ่มเติมผู้รักษาการตามกฏหมายที่เกี่ยวข้องกับอำนาจหน้าที่ของเจ้าพนักงานตำรวจ ลงวันที่ 10 กรกฎาคม พุทธศักราช 2557 ที่บัญญัติให้นายกรัฐมนตรีและรัฐมนตรีว่าการกระทรวงมหาดไทยรักษาการตามพระราชบัญญัติดังกล่าว

**สาระสำคัญของร่างประกาศสำนักนายกรัฐมนตรีและกระทรวงมหาดไทย**

กำหนดให้คนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ. 2559 ได้ประเทศละจำนวน ไม่เกิน 100 คน และคนต่างด้าวไร้สัญชาติ จำนวนไม่เกิน 50 คน

**10. เรื่อง ร่างกฎกระทรวงว่าด้วยกิจการกำลังพลสำรอง พ.ศ. ....**

คณะรัฐมนตรีมีมติอนุมัติหลักการร่างกฎกระทรวงว่าด้วยกิจการกำลังพลสำรอง พ.ศ. ....

ตามที่กระทรวงกลาโหม (กห.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้ กห. เร่งรัดออกกฎหมายลำดับรอง ตามมาตรา 15 (1) และวรรคสาม มาตรา 16 วรรคสอง มาตรา 18 วรรหนึ่ง มาตรา 21 มาตรา 28 มาตรา 34 และมาตรา 36 แห่งพระราชบัญญัติกำลังพลสำรอง พ.ศ. 2558 เพื่อให้กฎหมายแม่บทมีผลใช้บังคับโดยสมบูรณ์และสามารถปฏิบัติให้เกิดผลได้อย่างมีประสิทธิภาพ

กห. เสนอว่า โดยที่พระราชบัญญัติกำลังพลสำรอง พ.ศ. 2558 ได้บัญญัติให้ออกกฎกระทรวงในเรื่องการกำหนดเวลาการเป็นกำลังพลสำรอง การยกเว้นการเป็นกำลังพลสำรอง การพ้นจากการเป็นกำลังพลสำรอง การผ่อนผันให้กำลังพลสำรองไม่ต้องเข้ารับราชการทหารและกรณีที่ไม่ถือว่าเป็นการหลีกเลี่ยงขัดขืนไม่เข้ารับราชการทหาร รวมถึงการแจ้งคำสั่งเรียกโดยวิธีการอื่นเมื่อมีการระดมพล

**สาระสำคัญของร่างกฎกระทรวง**

1. หมวด 1 กำหนดเวลาการเป็นกำลังพลสำรอง และการยกเว้นการเป็นกำลังพลสำรอง เช่น

กำหนดเวลาการเป็นกำลังพลสำรองให้มีระยะเวลาคราวละ 6 ปี

1. หมวด 2 การพ้นจากการเป็นกำลังพลสำรอง เช่น ได้รับโทษจำคุกโดยคำพิพากษาถึงที่สุด

ตั้งแต่ 6 ปีขึ้นไป เว้นแต่การกระทำความผิดโดยประมาทหรือความผิดลหุโทษ

1. หมวด 3 การผ่อนผันให้กำลังพลสำรองไม่ต้องเข้ารับราชการทหาร เช่น พระภิกษุ สามเณร และ

นักบวชในพุทธศาสนานิกายจีนหรือญวน

1. หมวด 4 กรณีที่ไม่ถือว่าเป็นการหลีกเลี่ยงขัดขืนไม่เข้ารับราชการทหาร เช่น กำลังพลสำรอง

ที่อยู่ระหว่างจับกุมขังโดยพนักงานเจ้าหน้าที่ตามประมวลกฎหมายอาญา

1. หมวด 5 การแจ้งคำสั่งเรียกโดยวิธีการอื่นเมื่อมีการระดมพล เช่น ใช้การประกาศโดยผ่านการ

สื่อสารแบบใช้สายและแบบไร้สายของหน่วยงานภาครัฐและภาคเอกชนที่สามารถกระทำได้โดยในภาวะเช่นนั้น

**11. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติพระบาทสมเด็จ พระปรมินทรมหาภูมิพลอดุลยเดช เนื่องในโอกาสการจัดงานฉลองสิริราชสมบัติ 70 ปี พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสการจัดงานฉลองสิริราชสมบัติ 70 ปี พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกา ตรวจพิจารณาเป็นเรื่องด่วน แล้วดำเนินการต่อไปได้

กค. เสนอว่า เนื่องในโอกาสการจัดงานฉลองสิริราชสมบัติครบ 70 ปี **ในวันที่ 9 มิถุนายน พ.ศ. 2559** ดังนั้น เพื่อเป็นการเฉลิมพระเกียรติพระบาทสมเด็จพระปรมินทรมหาภูมิพลอดุลยเดช และเผยแพร่พระเกียรติคุณอันยิ่งใหญ่ที่ทรงมีต่อพสกนิกร ทุกศาสนา ทุกเชื้อชาติ ได้มีความเป็นอยู่ดี มีความสุขอย่างยั่งยืนทั่วถึง ตลอดระยะเวลาที่ทรงครองสิริราชสมบัติมายาวนาน 70 ปี จึงควรจัดทำเหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดชเนื่องในโอกาสดังกล่าว ซึ่ง กค. ได้ขอพระราชทานพระบรม ราชานุญาตจัดทำเหรียญกษาปณ์ที่ระลึกดังกล่าวตามแบบที่ทูลเกล้าฯ ถวายได้รับพระราชทานพระบรมราชานุญาตแล้ว

**สาระสำคัญของร่างกฎกระทรวง** กำหนดชนิด ราคา โลหะ อัตราเนื้อโลหะ น้ำหนัก ขนาด อัตราเผื่อเหลือ เผื่อขาด ลวดลายและลักษณะอื่น ๆ ของเหรียญกษาปณ์ทองคำ ราคาหนึ่งหมื่นหกพันบาทหนึ่งชนิด เหรียญกษาปณ์เงิน ราคาแปดร้อยบาท หนึ่งชนิด และเหรียญกษาปณ์โลหะสีขาว (ทองแดงผสมนิเกิล) ราคา ห้าสิบบาท หนึ่งชนิด

|  |
| --- |
| **เศรษฐกิจ – สังคม** |

12. **เรื่อง ขอความเห็นชอบให้ข้าราชการลาเข้าร่วมโครงการบรรพชาอุปสมบทหมู่เฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิถุนายน 2559 และเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา 7 รอบ 12 สิงหาคม 2559 โดยไม่ถือเป็นวันลา**

คณะรัฐมนตรีมีมติเห็นชอบตามที่สำนักงานปลัดสำนักนายกรัฐมนตรี (สปน.) เสนอดังนี้

1. ให้ข้าราชการทุกประเภท พนักงานราชการ รวมทั้งลูกจ้างประจำ ลูกจ้างชั่วคราวของหน่วยงานของรัฐ และพนักงานรัฐวิสาหกิจ ที่เข้าร่วมโครงการบรรพชาอุปสมบท 770 รูป เฉลิมพระเกียรติพระบาทสมเด็จ พระเจ้าอยู่หัว เนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิถุนายน 2559 และเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา 7 รอบ 12 สิงหาคม 2559 ลาอุปสมบทได้ไม่เกิน 20 วัน โดยนับระยะเวลาตั้งแต่เตรียมการอุปสมบทถึงลาสิกขา และอยู่ระหว่าง วันที่ 25 พฤษภาคม - 30 มิถุนายน 2559 โดยไม่ถือเป็นวันลา เสมือนการปฎิบัติราชการและได้รับเงินเดือนตามปกติ

2. ให้ข้าราชการทุกประเภท พนักงานราชการ รวมทั้งลูกจ้างประจำ ลูกจ้างชั่วคราวของส่วนราชการ หน่วยงานของรัฐ และพนักงานรัฐวิสากิจ ที่ไม่เคยลาอุปสมบทระหว่างรับราชการ หากได้ลาอุปสมบทเพื่อเฉลิม พระเกียรติฯ ตามมติคณะรัฐมนตรีในครั้งนี้แล้ว ไม่มีผลกระทบถึงสิทธิในการลาอุปสมบทในอนาคต ซึ่งเป็นการใช้สิทธิลาอุปสมบทครั้งแรกตั้งแต่เริ่มรับราชการ ตามระเบียบว่าด้วยการลาของข้าราชการ พ.ศ. 2555 โดยยังคงได้สิทธิการลาอุปสมบท และยังคงได้สิทธิในการรับเงินเดือนตามปกติ ตามพระราชกฤษฎีกาการจ่ายเงินเดือน เงินปี บำเหน็จ บำนาญ และเงินอื่นในลักษณะเดียวกัน พ.ศ. 2535 และที่แก้ไขเพิ่มเติม

**13. เรื่อง การลดหย่อนค่าธรรมเนียมในการจดทะเบียนสิทธิและนิติกรรมในการปฏิรูปที่ดินเพื่อเกษตรกรรม**

คณะรัฐมนตรีมีมติเห็นชอบให้ขยายระยะเวลาการลดหย่อนค่าธรรมเนียมในการจดทะเบียนสิทธิและนิติกรรมในการปฏิรูปที่ดินเพื่อเกษตรกรรม ตามอัตราการเรียกเก็บค่าจดทะเบียนสิทธิและนิติกรรมให้เหลือในอัตราร้อยละ 0.01 ตามราคาประเมินทุนทรัพย์ออกไปจนถึงวันที่ 31 ธันวาคม 2561 ตามที่ระบุไว้ในร่างประกาศกระทรวงมหาดไทย เรื่อง หลักเกณฑ์การลดหย่อนค่าธรรมเนียมจดทะเบียนสิทธิและนิติกรรมเป็นพิเศษตามประมวลกฎหมายที่ดิน สำหรับกรณีการโอนอสังหาริมทรัพย์ในการปฏิรูปที่ดินเพื่อเกษตรกรรม ตามที่ กระทรวงเกษตรและสหกรณ์ (กษ.) เสนอ

**14. เรื่อง นโยบาย ยุทธศาสตร์ และแผนแม่บทการส่งเสริมและพัฒนากีฬาอาชีพ พ.ศ. 2558 – 2562**

คณะรัฐมนตรีมีมติเห็นชอบตามที่ กระทรวงการท่องเที่ยวและกีฬา (กก.) เสนอ ดังนี้

1. เห็นชอบในหลักการ นโยบาย ยุทธศาสตร์ และแผนแม่บทเกี่ยวกับการส่งเสริมและพัฒนากีฬาอาชีพ พ.ศ. 2558 – 2562

2. ให้ กก. พิจารณาปรับกรอบระยะเวลาของนโยบาย ยุทธศาสตร์ และแผนแม่บทการส่งเสริมและพัฒนากีฬาอาชีพให้สอดคล้องกับช่วงระยะเวลาของแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 - 2564) เพื่อให้การดำเนินการตามแผนและการบูรณาการระหว่างแผนมีประสิทธิภาพและเป็นเอกภาพยิ่งขึ้น

3. ให้ กก. รับความเห็นของกระทรวงการคลัง กระทรวงวัฒนธรรม สำนักงานคณะกรรมการส่งเสริมการลงทุน สำนักงานคณะกรรมการพัฒนาการเศรษฐกิจและสังคมแห่งชาติ และหน่วยงานที่เกี่ยวข้องไปพิจารณาดำเนินการด้วย

กก. รายงานว่า **แผนยุทธศาสตร์การส่งเสริมกีฬาอาชีพ** พ.ศ. 2558 – 2562 จะเป็นเครื่องมือขับเคลื่อนการดำเนินนโยบายด้านการส่งเสริมและพัฒนากีฬาอาชีพให้มีความเข้มแข็ง มีทิศทางการดำเนินการที่ชัดเจนและเป็นไปตามเจตนารมณ์ของกฎหมายโดยมี**เป้าหมาย** เพื่อให้ประเทศไทยประสบความสำเร็จในการพัฒนากีฬาอาชีพให้เป็นกิจกรรมที่สร้างความสุขแก่สังคม ดัชนีความสุขจากการชมเชียร์กีฬาอาชีพเติบโตอย่างต่อเนื่องและให้กีฬาอาชีพสามารถสร้างมูลค่าทางเศรษฐกิจและสนับสนุนการพัฒนาประเทศมีเงินหมุนเวียนในระบบธุรกิจกีฬาอาชีพที่เติบโตอย่างต่อเนื่อง สามารถสร้างงาน สร้างอาชีพแก่คนไทย สามารถยึดเป็นอาชีพได้อย่างมั่นคง มีการจ้างงานในระบบกีฬาอาชีพที่เป็นงานประจำเติบโตอย่างต่อเนื่อง ประกอบด้วย 4 ยุทธศาสตร์ 11 โครงการ ดังนี้

**ยุทธศาสตร์ที่ 1 การพัฒนาการจัดการแข่งขัน** มี 3 โครงการ ได้แก่ 1. โครงการเสริมสร้างศักยภาพสมาคมกีฬาอาชีพ 2. โครงการสร้างสภาพแวดล้อมและพัฒนาโครงสร้างพื้นฐานกีฬาอาชีพ 3. โครงการส่งเสริมพัฒนาการแข่งขันกีฬาอาชีพเอกลักษณ์ของชาติ

**ยุทธศาสตร์ที่ 2 การสร้างสุข สร้างรายได้** มี 3 โครงการ ได้แก่ 1. โครงการพัฒนาประเทศเป็นศูนย์กลางการแข่งขันกีฬาอาชีพระดับนานาชาติ 2. โครงการสร้างและพัฒนาอุตสาหกรรมกีฬาและธุรกิจกีฬาอาชีพแบบครบวงจร 3. โครงการสร้างวัฒนธรรมและกระแสความนิยมในกีฬาอาชีพ

**ยุทธศาสตร์ที่ 3 การพัฒนาบุคลากร** มี 2 โครงการ ได้แก่ 1. โครงการสร้างและพัฒนากำลังคนกีฬาอาชีพของชาติทั้งระบบ 2. โครงการพัฒนาคุณภาพชีวิตนักกีฬาและบุคคลกรกีฬาอาชีพ

**ยุทธศาสตร์ที่ 4 การบริหารและการบริการกีฬาอาชีพ** มี 3 โครงการได้แก่ 1. โครงการพัฒนาการส่งเสริม และการบริการทางการกีฬาอาชีพ 2. โครงการสริมสร้างความเข้มแข็งของกองทุนส่งเสริมกีฬาอาชีพ 3. โครงการจัดการองค์ความรู้ และสารสนเทศกีฬาอาชีพ

**15. เรื่อง มาตรการช่วยเหลือเกษตรกร ปีการผลิต 2559/60 ด้านการผลิต**

คณะรัฐมนตรีมีมติเห็นชอบการดำเนินมาตรการช่วยเหลือเกษตรกร ปีการผลิต 2559/60 ตามที่กระทรวงเกษตรและสหกรณ์ (กษ.) เสนอ จำนวน 3 โครงการ ประกอบด้วย โครงการส่งเสริมสนับสนุนการใช้เมล็ดพันธุ์ข้าวหอมมะลิคุณภาพดี ปี 2559/60 โครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 และโครงการสนับสนุนสินเชื่อให้กลุ่มชาวนาผู้ผลิตข้าวแบบแปลงใหญ่ ปี 2559/60

**สาระสำคัญของมาตรการช่วยเหลือเกษตรกร ปีการผลิต 2559/60 ด้านการผลิต** จำนวน 3 โครงการ มีดังนี้ **1. โครงการส่งเสริมสนับสนุนการใช้เมล็ดพันธุ์ข้าวหอมมะลิคุณภาพดี ปี 2559/60 มีวัตถุประสงค์** เพื่อเพิ่มประสิทธิภาพการผลิตข้าวหอมมะลิในเขตพื้นที่ปลูกข้าวหอมมะลิคุณภาพ และเพื่อส่งเสริมให้เกษตรกรมีความรู้และสามารถผลิตเมล็ดพันธุ์ข้าวหอมมะลิคุณภาพดีไว้ใช้เอง

**2. โครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 มีวัตถุประสงค์** เพื่อลดรอบการทำนาในฤดูนาปรังด้วยการพักการทำนาสลับปรับเปลี่ยนไปปลูกพืชทางเลือกอื่น สร้างรายได้จากการปลูกพืชอื่น ทดแทนการปลูกข้าว และสร้างโอกาสให้กับเกษตรกรได้เรียนรู้การเพาะปลูกพืชอื่นในพื้นที่นาเพื่อเป็นเกษตรกรรมทางเลือกให้เกษตรกรในระยะยาว

**3. โครงการสนับสนุนสินเชื่อให้กลุ่มชาวนาผู้ผลิตข้าวแบบแปลงใหญ่ ปี 2559/60 มีวัตถุประสงค์** เพื่อส่งเสริม สนับสนุนด้านสินเชื่อแก่กลุ่มเกษตรกรผลิตข้าวแบบแปลงใหญ่ เกิดความมั่นคงในอาชีพและสามารถพึ่งพาตนเองได้ในที่สุดและเพื่อส่งเสริมการพัฒนาสมรรถนะในการบริหารจัดการข้าวของชุมชนแบบครบวงจรตั้งแต่การผลิต การจัดการคุณภาพและการจัดการด้านการตลาด เพื่อให้เกษตรกรมีต้นทุนที่เหมาะสมและมีรายได้เพิ่มขึ้น

**16. เรื่อง ขออนุมัติขยายระยะเวลาดำเนินโครงการบูรณาการตามมาตรการช่วยเหลือเกษตรกรที่ได้รับผลกระทบจากภัยแล้งปี 2558/59**

คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอดังนี้

1. ขยายระยะเวลาการปฏิบัติงานโครงการแผนพัฒนาอาชีพตามความต้องการของชุมชนเพื่อบรรเทาภัยแล้งปี 2558/59 และการเบิกจ่ายงบประมาณของชุมชนและศูนย์บริการและถ่ายทอดเทคโนโลยีการเกษตรประจำตำบล (ศอบต.) จากวันที่ 31 พฤษภาคม 2559 เป็นวันที่ 31 กรกฎาคม 2559

2. ให้กรมส่งเสริมการเกษตรดำเนินการสรุปผลการปฏิบัติงานโครงการฯ และการเบิกจ่ายงบประมาณให้ดำเนินการแล้วเสร็จภายในวันที่ 30 กันยายน 2559

3. ให้ผู้ว่าราชการจังหวัด มีอำนาจอนุมัติการปรับเปลี่ยนแผนการปฏิบัติงานโครงการและแผนการใช้จ่ายงบประมาณ โดยยึดวัตถุประสงค์ กิจกรรม และอัตราการจ้างแรงงานของโครงการเดิมทุกประการ และต้องอยู่ภายใต้วงเงินงบประมาณที่ได้รับการจัดสรรและการปฏิบัติให้ยึดหลักเกณฑ์และเงื่อนไขตามคู่มือโครงการดังกล่าว กรณีที่ไม่มีข้อกำหนดไว้ในคู่มือให้เป็นอำนาจของคณะกรรมการอำนวยการแก้ไขปัญหาวิกฤติภัยแล้ง ปี 2558/59 พิจารณาอนุมัติ

**17. เรื่อง ขอเงินงบกลางช่วยเหลือเกษตรกรผู้ประสบภัยฝนแล้งด้านพืช (ช่วงภัยเดือนพฤษภาคมถึงเดือนกันยายน 2558)**

คณะรัฐมนตรีมีมติอนุมัติเงินงบกลางช่วยเหลือเกษตรกรผู้ประสบภัยฝนแล้งด้านพืช (ช่วงภัยเดือนพฤษภาคม ถึงเดือนกันยายน 2558) ในเขตพื้นที่ 2 จังหวัด ได้แก่ จังหวัดน่าน และเพชรบูรณ์ เกษตรกรจำนวน 14,413 ราย วงเงินขอรับการช่วยเหลือรวมทั้งสิ้น 217,522,926 บาท ประกอบด้วย

(1) จังหวัดน่าน เกษตรกร 2,778 ราย วงเงิน 27,416,096.75 บาท

(2) จังหวัดเพชรบูรณ์ เกษตรกร 11,635 ราย วงเงิน 190,106,828.73 บาท

โดยให้กรมส่งเสริมการเกษตรตรวจสอบเอกสารหลักฐานและรวบรวมส่งสำนักงบประมาณ (สงป.) พร้อมทั้งจัดทำคำขออนุมัติจัดสรรงบประมาณในคราวเดียวกัน และให้ถือว่าคำขอดังกล่าวเป็นคำขออนุมัติจัดสรรงบประมาณของธนาคารเพื่อการเกษตรและสหกรณ์การเกษตร (ธ.ก.ส.) พร้อมสำเนาส่ง ธ.ก.ส.สำนักงานใหญ่

|  |
| --- |
| **ต่างประเทศ** |

**18. เรื่อง การปรับปรุงแก้ไขภาคผนวก 4 และ 8 ของความตกลงการค้าสินค้าอาเซียน**

คณะรัฐมนตรีมีมติเห็นชอบตามที่กระทรวงพาณิชย์ (พณ.) เสนอ ดังนี้

1. เห็นชอบการปรับปรุงแก้ไขภาคผนวก 4 ของความตกลงการค้าสินค้าของอาเซียน (ASEAN Trade in Goods Agreement : ATIGA) เพื่อปรับโอนบัญชีรายการสินค้าเทคโนโลยีสารสนเทศ (Information Technology Agreement : ITA) ของอาเซียน จากระบบ AHTN 2007 เป็นระบบ AHTN 2012

2. เห็นชอบการปรับปรุงแก้ไขภาคผนวก 8 ของความตกลง ATIGA โดยเพิ่มเติมถ้อยคำในกฎข้อ 1 – 3 และเพิ่มเติมกฎข้อ 26 – 31 ของระเบียบปฏิบัติในการรับรองถิ่นกำเนิดสินค้าของอาเซียน

3. มอบหมายให้รัฐมนตรีว่าการกระทรวงพาณิชย์หรือผู้ที่ได้รับมอบหมายจากรัฐมนตรีว่าการกระทรวงพาณิชย์ เป็นผู้แจ้งการให้ความเห็นชอบของไทย (ตามข้อ 1 และ 2) ไปยังเลขาธิการอาเซียน

**สาระสำคัญของเรื่อง**

พณ. รายงานว่า

1. ความตกลงการค้าสินค้าของอาเซียน (ATIGA) มีผลบังคับใช้ตั้งแต่วันที่ 17 พฤษภาคม 2553 โดยมีบัญชีรายการสินค้าเทคโนโลยีสารสนเทศ (ITA) ของอาเซียนเป็นภาคผนวกที่ 4 และระเบียบปฏิบัติในการรับรอง ถิ่นกำเนิดสินค้า เป็นภาคผนวกที่ 8 ของความตกลงฯ

2. แผนงานการจัดตั้งประชาคมเศรษฐกิจอาเซียน (AEC Blueprint) กำหนดให้อาเซียนปฏิรูปและพัฒนากฎว่าด้วยถิ่นกำเนิดสินค้าอย่างต่อเนื่อง รวมถึงให้ปรับปรุงระเบียบปฏิบัติในการรับรองถิ่นกำเนิดสินค้าให้มีความทันสมัย และส่งเสริมการอำนวยความสะดวกทางการค้าภายในอาเซียน อาทิ ให้มีกระบวนการออกหนังสือรับรองถิ่นกำเนิดสินค้าทางอิเล็กทรอนิกส์ เป็นต้น ซึ่งล่าสุดอาเซียนได้ดำเนินการตามAEC Blueprint

2.1 ภาคผนวก 4 :ดำเนินการปรับโอนพิกัดศุลกากรสำหรับสินค้าในบัญชีรายการสินค้า ITA ของอาเซียน ให้สอดคล้องกับการปรับโอนพิกัดศุลกากรของอาเซียนจากระบบฮาร์โมไนซ์อาเซียน (AHTN) 2007 มาเป็นระบบ AHTN 2012

2.2 ภาคผนวก 8: ดำเนินการปรับปรุงระเบียบปฏิบัติในการรับรองถิ่นกำเนินสินค้า เพื่อให้มีถ้อยคำที่รองรับการใช้หนังสือรับรองถิ่นกำเนินสินค้าแบบอิเล็กทรอนิกส์

ทั้งนี้ ประเทศสมาชิกอาเซียนทั้งหมดต้องแจ้งการให้ความเห็นชอบเพื่อให้ภาคผนวก 4 และ 8 ดังกล่าวมีผลใช้บังคับ

3. การปรับปรุงแก้ไขบัญชีรายการสินค้า ITA ของอาเซียน ให้เป็นระบบ AHTN 2012 (ภาคผนวก 4 ของความตกลง ATIGA) และการปรับปรุงแก้ไขระเบียบปฏิบัติในการรับรองถิ่นกำเนิดสินค้าให้มีถ้อยคำที่รองรับการใช้หนังสือรับรองถิ่นกำเนิดสินค้าแบบอิเล็กทรอนิกส์ (ภาคผนวก 8 ของความตกลง ATIGN)เป็นการปรับปรุงการดำเนินการด้านกฎว่าด้วยถิ่นกำเนิดสินค้าของอาเซียนให้มีความทันสมัย และสอดคล้องกับกฎเกณฑ์ตามความตกลงระหว่างประเทศ อีกทั้งเป็นการดำเนินการตามแผนงานการจัดตั้งประชาคมเศรษฐกิจอาเซียน (AEC Blueprint) ซึ่งได้รับความเห็นชอบจากรัฐสภาแล้วเมื่อเดือนพฤศจิกายน 2550 รวมถึงเป็นการดำเนินการเพื่อรองรับการใช้ระบบ ASEA Single Window ซึ่งจะช่วยลดเวลาและต้นทุนการดำเนินการของภาคเอกชนในการผ่านพิธีการศุลกากรได้

**19. เรื่อง การเข้าร่วมโครงการ The ratification and early implementation of the Minamata Convention on Mercury**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบในหลักการของบันทึกข้อตกลงโครงการ The ratification and early implementation of the Minamata Convention on Mercury

2. เห็นชอบให้ ทส. เข้าร่วมดำเนินโครงการฯ และมอบหมายให้อธิบดีกรมควบคุมมลพิษ เป็นผู้ ลงนามฝ่ายไทยในบันทึกข้อตกลงโครงการดังกล่าว

3. หากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้ ทส. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

**สาระสำคัญของโครงการ The ratification and early implementation of the Minamata Convention on Mercury**มีดังนี้

1. **กิจกรรมสำคัญที่โครงการฯ จะดำเนินการ** ประกอบด้วย

(1) การประเมินกฎหมายที่เกี่ยวข้องกับการจัดการปรอทและการเข้าร่วมเป็นภาคี อนุสัญญาฯ

(2) การประเมินผลกระทบและผลประโยชน์ รวมทั้งการวิเคราะห์กฎหมายที่จำเป็นสำหรับการเข้าร่วมเป็นภาคีอนุสัญญาฯ

(3) จัดเตรียมแผนการเข้าร่วมเป็นภาคีอนุสัญญาฯ

(4) จัดประชุมหารือกับหน่วยงานที่เกี่ยวข้องเกี่ยวกับการเข้าร่วมเป็นภาคีอนุสัญญาฯ

2. **หน่วยงานดำเนินการ** คือ กรมควบคุมมลพิษ

3. **งบประมาณในการดำเนินโครงการฯ** ได้รับจากหน่วยงาน UNITAR 20,000 เหรียญสหรัฐ ทั้งนี้ ไม่มีข้อกำหนดให้ประเทศไทยต้องให้การสนับสนุนงบประมาณในการดำเนินโครงการฯ ทั้งในรูปแบบ in-kind หรือ in-cash

4. **ระยะเวลาในการดำเนินโครงการฯ** จะเริ่มต้น ในวันที่ลงนามในบันทึกข้อตกลงโครงการฯ และสิ้นสุดลง ไม่เกินวันที่ 30 มิถุนายน 2559 อย่างไรก็ตามสามารถขอขยายระยะเวลาการดำเนินโครงการฯ ออกไปได้ แต่ไม่เกินวันที่ 31 ธันวาคม 2559

**20. เรื่อง ร่างบันทึกความเข้าใจระหว่างสำนักงานคณะกรรมการป้องกันและปราบปรามยาเสพติดแห่งราชอาณาจักรไทยและคณะกรรมการยาเสพติดแห่งชาติแห่งสาธารณรัฐอินโดนีเซียว่าด้วยความร่วมมือในการควบคุมยาเสพติด วัตถุออกฤทธิ์ต่อจิตและประสาท สารตั้งต้น และเคมีภัณฑ์ และการใช้ยาในทางที่ผิด**

          คณะรัฐมนตรีมีมติเห็นชอบและอนุมัติตามที่กระทรวงยุติธรรม (ยธ.) เสนอ ดังนี้

          1. เห็นชอบต่อร่างบันทึกความเข้าใจระหว่างสำนักงานคณะกรรมการป้องกันและปราบปราม ยาเสพติดแห่งราชอาณาจักรไทยและคณะกรรมการยาเสพติดแห่งชาติแห่งสาธารณรัฐอินโดนีเซียว่าด้วยความร่วมมือในการควบคุมยาเสพติด วัตถุออกฤทธิ์ต่อจิตและประสาท สารตั้งต้นและเคมีภัณฑ์ และการใช้ยาในทางที่ผิด (Memorandum of Understanding between the Office of the Narcotics Control Board of the Kingdom of Thailand and the National Narcotics Board of the Republic of Indonesia on the Cooperation in Controlling Narcotic Drugs, Psychotropic Substances, their Precursors and Chemicals, and Drug Abuse)

          2. อนุมัติให้เลขาธิการคณะกรรมการป้องกันและปราบปรามยาเสพติด ในฐานะหัวหน้าหน่วยงานกลางด้านยาเสพติดของไทยเป็นผู้ลงนามในบันทึกความเข้าใจฯ

          3. อนุมัติให้ ยธ.โดยสำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) หารือร่วมกับกรมสนธิสัญญาและกฎหมาย กระทรวงการต่างประเทศ (กต.) พิจารณาปรับแก้ไขบันทึกความเข้าใจฯ ในส่วนที่ไม่ใช่สาระสำคัญ หากมีความจำเป็นต้องมีการแก้ไขในภายหน้า โดยไม่ต้องนำเสนอคณะรัฐมนตรีพิจารณาให้ความเห็นชอบอีกครั้ง

**สาระสำคัญของร่างบันทึกความเข้าใจฯ** มีวัตถุประสงค์ เพื่อส่งเสริมความร่วมมือระหว่างภาคีคู่สัญญาในการป้องกันและต่อสู้กับยาเสพติด วัตถุออกฤทธิ์ต่อจิตและประสาท สารตั้งต้นและเคมีภัณฑ์และการใช้ยาในทางที่ผิด

          สำหรับ**พันธสัญญา** เป็นไปตามหลักการการตกลงใจด้วยตนเอง การไม่แทรกแซงกิจการภายใน ความเสมอภาคทางกฎหมาย และการเคารพต่อบูรณภาพทางดินแดนแห่งรัฐ รวมทั้งจะไม่ดำเนินการใช้อำนาจหรือปฏิบัติหน้าที่ใด ๆ ในเขตอำนาจอธิปไตยของอีกฝ่ายหนึ่ง ซึ่งเป็นอำนาจสิทธิ์ขาดจำเพาะของอีกฝ่ายหนึ่ง เคารพตามกฎหมายภายในและอำนาจอธิปไตยของประเทศภาคีคู่สัญญา ส่วน**ขอบเขตความร่วมมือ** จะร่วมมือกันในเรื่องต่าง ๆ เช่น มาตรการลดอุปทานและอุปสงค์ของยาเสพติด การแลกเปลี่ยนประสบการณ์และข้อมูลในเรื่องการบังคับใช้กฎหมาย วิธีการค้นหาและตรวจยึดยาเสพติดที่ถูกซุกซ่อน รูปแบบการกระทำความผิด ความรู้ด้านเทคโนโลยีใหม่ ๆ กฎหมายและกระบวนการยุติธรรมสำหรับการควบคุมยาเสพติด การป้องกันการใช้ยาในทางที่ผิด หลักสูตรทางการศึกษาและการณรงค์ต่อต้านยาเสพติด รูปแบบการบำบัดรักษาและฟื้นฟู การพัฒนาทางเลือก การเสริมสร้างศักยภาพ การฝึกอบรม และการแลกเปลี่ยนการเยือนของผู้เชี่ยวชาญ รวมทั้งความร่วมมือด้านอื่น ๆ

**21. เรื่อง การแลกเปลี่ยนหนังสือและการจัดทำความตกลงโครงการ ASEAN Secretariat Post 2015-Institutional Strengthening and Capacity Development (2016-2018)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างหนังสือแลกเปลี่ยนของฝ่ายอาเซียนและร่างความตกลงว่าด้วยการดำเนิน

โครงการสำนักเลขาธิการอาเซียนภายหลังปี 2558 – การสร้างความเข้มแข็งและพัฒนาศักยภาพองค์กร (2559-2561X [Asean Secretariat Post 2015 – Institutional strengthening and Capacity Development (2016-2018) ] และหากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทยให้ กต. ดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีก

1. อนุมัติให้เลขาธิการอาเซียนหรือผู้แทนเป็นผู้ลงนามในหนังสือแลกเปลี่ยนของฝ่ายอาเซียนและ

ความตกลงว่าด้วยการดำเนินโครงการฯ รวมทั้ง ให้ กต. แจ้งความยินยอมของรัฐบาลไทยให้สำนักเลขาธิการอาเซียนทราบผ่านผู้แทนถาวรไทยประจำอาเซียน ณ กรุงจาการ์ตา สาธารณรัฐอินโดนีเซีย

**สาระสำคัญของร่างหนังสือแลกเปลี่ยนจากเลขาธิการอาเซียนถึงเอกอัครราชทูตสหพันธ์**

**สาธารณรัฐเยอรมนีประจำอาเซียน** เป็นการแจ้งให้ทราบว่าอาเซียนตกลงเห็นชอบต่อข้อเสนอของสหพันธ์สาธารณรัฐเยอรมนีที่ระบุไว้ในหนังสือแลกเปลี่ยนข้างต้นแล้ว

ทั้งนี้ ร่างหนังสือแลกเปลี่ยนทั้งสองฉบับข้างต้นจะประกอบกันเป็นข้อตกลงระหว่างรัฐบาล

แห่งสหพันธ์สาธาณรัฐเยอรมนีและอาเซียน ซึ่งจะมีผลบังคับใช้ในวันที่อาเซียนลงนามในหนังสือตอบกลับ

**ร่างความตกลงว่าด้วยการดำเนินโครงการฯ** เป็นหนังสือแลกเปลี่ยนระหว่างรัฐบาลแห่งสหพันธ์

สาธารณรัฐเยอรมนีและอาเซียน โดยผ่าน GIZ ซึ่งทำหน้าที่ดำเนินการแทนคณะกรรมาธิการที่ได้รับมอบหมายจากรัฐบาลแห่งสหพันธ์สาธารณรัฐเยอรมนี

**22. เรื่อง ขออนุมัติจัดทำบันทึกช่วยจำระหว่างราชอาณาจักรไทยกับองค์การว่าด้วยความมั่นคงและความร่วมมือในยุโรปเพื่อจัดการประชุม 2016 OSCE Asian Conference**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบร่างต่อบันทึกช่วยจำระหว่างกระทรวงการต่างประเทศแห่งราชอาณาจักรไทยกับองค์การว่าด้วยความมั่นคงและความร่วมมือในยุโรปเรื่องการประชุม 2016 OSCE Asian Conference ภายใต้หัวข้อหลัก การเสริมสร้างความมั่นคงที่ครอบคลุมในทุกมิติ (Aide-Memoire between the Ministry of Foreign Affairs of the Kingdom of Thailand and the Organization for Security and   
Co-operation in Europe with respect to the 2016 OSCE Asian Conference on StrengtheningComprehensive Security) และหากมีความจำเป็นต้องแก้ไขร่างบันทึกช่วยจำฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศ ให้ กต. ดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีก

2. ให้ กต. แจ้งสำนักงานเลขาธิการองค์การว่าด้วยความมั่นคงและความร่วมมือในยุโรป (Organization for Security and Co-operation in Europe: OSCE) โดยผ่านสถานเอกอัครราชทูต ณ กรุงเวียนนา ว่า รัฐบาลไทยเห็นชอบให้มีการแลกเปลี่ยนบันทึกช่วยจำฯ โดยไม่ต้องลงนาม

**สาระสำคัญของเรื่อง**

กต. รายงานว่า OSCE เป็นองค์การระหว่างประเทศด้านความมั่นคงที่ใหญ่ที่สุดในโลก ก่อตั้งขึ้นเมื่อปี 2537 มีวัตถุประสงค์เพื่อเป็นเวทีปรึกษาหารือผ่านกลไกการทูตเชิงป้องกัน (Preventive Diplomacy) ซึ่งเน้นการเสริมสร้างความไว้เนื้อเชื่อใจด้านความมั่นคงใน 3 ด้านหลัก ได้แก่ ด้านการเมืองและการทหาร ด้านเศรษฐกิจและสิ่งแวดล้อม และด้านความมั่นคงในมิติมนุษย์ โดยมีสำนักงานใหญ่ตั้งอยู่ที่กรุงเวียนนา สาธารณรัฐออสเตรีย ปัจจุบันประกอบด้วยสมาชิก 57 ประเทศ (ส่วนใหญ่เป็นประเทศในยุโรปและในเครือรัฐเอกราชที่แยกตัวจากสหภาพโซเวียตทั้งหมด สหรัฐอเมริกา แคนาดา และมองโกเลีย) ขณะเดียวกัน OSCE มีความร่วมมือกับประเทศนอกภูมิภาคภายใต้ชื่อประเทศหุ้นส่วนเพื่อความร่วมมือ (Partners for Co-operation) อีก 11 ประเทศ [ฝ่ายเมดิเตอร์เรเนียน 6 ประเทศ และฝ่ายเอเชีย 5 ประเทศ (ได้แก่ อัฟกานิสถาน ออสเตรเลีย ญี่ปุ่น เกาหลีใต้ และไทย)]

ร่างบันทึกช่วยจำฯ **เป็นเอกสารเพื่อแบ่งภารกิจ หน้าที่และความรับผิดชอบร่วมกันระหว่างไทยกับ OSEC เพื่ออำนวยความสะดวกในการจัดการประชุมดังกล่าว** ประกอบด้วยรายละเอียดสำคัญต่าง ๆ ขอบข่ายงาน ค่าใช้จ่ายที่ทั้งสองฝ่ายต้องรับผิดชอบ ความรับผิดชอบของฝ่ายไทยที่จะดำเนินการเกี่ยวกับตรวจลงตราให้แก่ผู้เข้าร่วมประชุมอย่างรวดเร็วและไม่มีค่าใช้จ่าย การรักษาความปลอดภัยแก่ผู้เข้าร่วมการประชุม การให้เอกสิทธิ์ที่จำเป็นแก่ OSEC (การให้การยกเว้นภาษีทางอ้อมและภาษีศุลกากรสำหรับรายการอุปกรณ์ต่าง ๆ ที่ฝ่าย OSEC จะนำมาใช้ในการประชุมฯ ) การโอนเงินและถอดเงินของ OSEC ที่จะใช้เป็นค่าใช้จ่ายที่เกี่ยวข้องกับการประชุมฯ

|  |
| --- |
| **แต่งตั้ง** |

**23. เรื่อง การแต่งตั้งกงสุลกิตติมศักดิ์ และการปรับเขตกงสุลของสถานกงสุลกิตติมศักดิ์ ณ นครฮัมบูร์ก สหพันธ์สาธารณรัฐเยอรมนี (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอ ดังนี้

1. ปรับเขตกงสุลของสถานกงสุลกิตติมศักดิ์ ณ นครฮัมบูร์ก สหพันธ์สาธารณรัฐเยอรมนี **จากเดิม** มีเขตกงสุลครอบคลุมรัฐฮัมบูร์ก ชเลสวิก-โฮสชไตน์**และเบรเมน เป็น** มีเขตกงสุลครอบคลุมรัฐฮัมบูร์ก รัฐชเลสวิก-โฮสชไตน์ และ**รัฐเมคเลนบูร์ก-ฟอร์พอมเมิร์น**

2. แต่งตั้ง นายชเตฟัน คาร์สเทิน โคร์หน (Mr. Stefan KarstenKrohn) เป็นกงสุลกิตติมศักดิ์ ณ นครฮัมบูร์ก สหพันธ์สาธารณรัฐเยอรมนี แทน นายวูลฟ์กัง เพาล์แกร์ฮาร์ด โครห์น (Mr. Wolfgang Paul Gerhard Krohn) กงสุลใหญ่กิตติมศักดิ์ฯ ซึ่งขอลาออกจากตำแหน่ง

**24. เรื่อง การขออนุมัติเปิดสถานกงสุลกิตติมศักดิ์และแต่งตั้งกงสุลกิตติมศักดิ์ ณ กรุงเบลเกรด สาธารณรัฐเซอร์เบีย (กระทรวงการต่างประเทศ)**

คณะรัฐมนตรีมีมติเห็นชอบตามที่กระทรวงการต่างประเทศเสนอ ดังนี้

1. เปิดสถานกงสุลกิตติมศักดิ์ ณ กรุงเบลเกรด สาธารณรัฐเซอร์เบีย โดยมีเขตกงสุลครอบคลุมสาธารณรัฐเซอร์เบีย

2. แต่งตั้ง นายโซรัน จูคาโนวิช (Mr. Zoran Djukanovic) เป็นกงสุลกิตติมศักดิ์ ณ กรุงเบลเกรด สาธารณรัฐเซอร์เบีย

**25. เรื่อง การแต่งตั้งกงสุลใหญ่เครือรัฐออสเตรเลีย ณ จังหวัดภูเก็ต (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลเครือรัฐออสเตรเลียมีความประสงค์ขอแต่งตั้ง นายเครก แอชลีย์เฟอร์กูสัน (Mr. Craig Ashley Ferguson) ให้ดำรงตำแหน่ง กงสุลใหญ่เครือรัฐออสเตรเลีย ณ จังหวัดภูเก็ต โดยมีเขตกงสุลครอบคลุมจังหวัดภูเก็ต กระบี่ และพังงา ตามที่กระทรวงการต่างประเทศเสนอ

**26. เรื่อง รัฐบาลราชอาณาจักรเดนมาร์กเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลราชอาณาจักรเดนมาร์กมีความประสงค์ขอแต่งตั้ง นายอุฟเฟอ โวล์ฟเฮชเชิล (Mr. Uffe Wolffhechel) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งราชอาณาจักรเดนมาร์กประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นายมีคาเอลเฮมนีตี วินเดอร์ (Mr. Mikael Hemniti Winther) ตามที่กระทรวงการต่างประเทศเสนอ

**27. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงมหาดไทย)**

คณะรัฐมนตรีมีมติอนุมัติแต่งตั้งข้าราชการพลเรือนสามัญ สังกัดกระทรวงมหาดไทย ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นายวินัย บัวประดิษฐ์** ผู้ว่าราชการจังหวัดพัทลุง สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

2. **นายวันชัย คงเกษม** ที่ปรึกษาด้านการบริหารงานจังหวัดแบบบูรณาการ (นักวิเคราะห์นโยบายและแผนทรงคุณวุฒิ) สำนักงานปลัดกระทรวง ดำรงตำแหน่ง ผู้ว่าราชการจังหวัดพัทลุง สำนักงานปลัดกระทรวง

ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่างและสับเปลี่ยนหมุนเวียน

**28. เรื่อง การแต่งตั้งกรรมการผู้ทรงคุณวุฒิในคณะกรรมการบรรษัทตลาดรองสินเชื่อที่อยู่อาศัย**

คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอการแต่งตั้งกรรมการผู้ทรงคุณวุฒิในคณะกรรมการบรรษัทตลาดรองสินเชื่อที่อยู่อาศัย แทนกรรมการผู้ทรงคุณวุฒิที่พ้นจากตำแหน่งก่อนครบวาระและที่ดำรงตำแหน่งครบกำหนดวาระสามปี เมื่อวันที่ 26 ธันวาคม 2557 ดังนี้ 1. **นายสมเกียรติ สินสุนทร** ผู้ทรงคุณวุฒิจากภาคเอกชน กรรมการ 2. **นายนิวัฒน์ กาญจนภูมินทร์** ผู้ทรงคุณวุฒิจากภาคเอกชน กรรมการ 3. **นายสัมมา คีตสิน** กรรมการ ทั้งนี้ ตั้งแต่วันที่ 31 พฤษภาคม 2559 เป็นต้นไป

**29. เรื่อง แต่งตั้งเลขาธิการสำนักงานคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ**

คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยีเสนอการแต่งตั้ง  
**นายกิติพงค์ พร้อมวงค์** ให้ดำรงตำแหน่งเลขาธิการสำนักงานคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ แทนนายพิเชฐ ดุรงคเวโรจน์ ที่พ้นจากตำแหน่งก่อนครบวาระ เนื่องจากลาออก ทั้งนี้ ตั้งแต่วันที่ 31 พฤษภาคม 2559 เป็นต้นไป

**30. เรื่อง การแต่งตั้งประธานกรรมการในคณะกรรมการบริหารสถาบันวัคซีนแห่งชาติ**

คณะรัฐมนตรีมีมติเห็นชอบตามที่กระทรวงสาธารณสุขเสนอแต่งตั้ง**นายมานิต ธีระตันติกานนท์** ให้ดำรงตำแหน่งประธานกรรมการในคณะกรรมการบริหารสถาบันวัคซีนแห่งชาติ ของสถาบันวัคซีนแห่งชาติ (องค์การมหาชน) แทนนายธวัช สุนทราจารย์ ที่ขอลาออกจากตำแหน่ง ทั้งนี้ ตั้งแต่วันที่ 31 พฤษภาคม 2559 เป็นต้นไป และให้มีวาระเท่ากับระยะเวลาที่เหลืออยู่ของประธานกรรมการคนเดิมที่ได้แต่งตั้งไว้แล้ว

**31. เรื่อง การแต่งตั้งข้าราชการพลเรือนสามัญให้ดำรงตำแหน่งที่ปรึกษานายกรัฐมนตรีฝ่ายข้าราชการประจำด้านยุทธศาสตร์และการวางแผน (นักวิเคราะห์นโยบายและแผนทรงคุณวุฒิ)**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นางภัทรภร ฐิติยาภรณ์** ที่ปรึกษานายกรัฐมนตรีฝ่ายข้าราชการประจำด้านสังคม (ผู้อำนวยการสูง) ซึ่งผ่านการประเมินบุคคลและผลงานจาก ก.พ. ให้ดำรงตำแหน่งที่ปรึกษานายกรัฐมนตรีฝ่ายข้าราชการประจำด้านยุทธศาสตร์และการวางแผน (นักวิเคราะห์นโยบายและแผนทรงคุณวุฒิ) สำนักเลขาธิการนายกรัฐมนตรี ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*